*****

ΚΑΝΟΝΙΣΜΟΣ (ΕΟΚ) αριθ. 606/82 ΤΟΥ ΣΥΜΒΟΥΛΙΟΥ

της 16ης Μαρτίου 1982

περί τροποποιήσεως του κανονισμού (ΕΟΚ) αριθ. 1785/81 περί κοινής οργανώσεως αγοράς στον τομέα της ζάχαρης

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι το άρθρο 8 του κανονισμού (ΕΟΚ) αριθ. 1785/81 του Συμβουλίου της 30ής Ιουνίου 1981 περί κοινής οργανώσεως αγοράς στον τομέα της ζάχαρης (3), όπως τροποποιήθηκε από τον κανονισμό (ΕΟΚ) αριθ. 192/82 (4), προβλέπει σύστημα καταβολής εξόδων αποθεματοποιήσεως, το οποίο περιλαμβάνει μια κατ' αποκοπή απόδοση και μια χρηματοδότηση αυτής μέσω μιας συνεισφοράς· ότι το σύστημα αυτό εφαρμόζεται επίσης, σύμφωνα με ιδιαίτερες επί μέρους ρυθμίσεις, για την προτιμησιακή ζάχαρη που εισάγεται ή/καί ραφινάρεται στην Κοινότητα σύμφωνα με τους όρους του πρωτοκόλλου 7 για τη ζάχαρη ΑΚΕ, το οποίο προσαρτάται ως παράρτημα στη δεύτερη σύμβαση της Λομέ (5) και σύμφωνα με τους όρους της συμφωνίας με την Ινδία (6) και της αποφάσεως 80/1186/ΕΟΚ (7)·

ότι ένας από τους στόχους του συστήματος καταβολής εξόδων αποθεματοποιήσεως είναι να συμβάλει στη σταθερότητα της κοινοτικής αγοράς της ζάχαρης με τη βαθμιαία διάθεση των προϊόντων στην αγορά αυτή καθ' ολη τη διάρκεια της περιόδου εμπορίας, ανάλογα με τη ζήτηση· ότι, όσον αφορά την προτιμησιακή ζάχαρη, η πείρα δείχνει ότι οι παραδόσεις κατανέμονται τώρα κατά τρόπο κανονικό στο σύνολο της περιόδου, πράγμα που εκφράζεται με μια πολύ μειωμένη μέση διάρκεια αποθεματοποιήσεως της ζάχαρης αυτής· ότι επομένως, με τη σημερινή κατάσταση όσον αφορά την τάση αυτή, δεν είναι επιβεβλημένη η διατήρηση της εφαρμογής του συστήματος αυτού στην προτιμησιακή ζάχαρη, ιδιαίτερα εάν ληφθούν υπόψη τα διαχειριστικά έξοδα που αντιπροσωπεύει στο εξής για τα ενδιαφερόμενα Κράτη μέλη· ότι, επομένως, πρέπει να προβλεφθεί η αναστολή του εν λόγω συστήματος για μια ορισμένη χρονική περίοδο και η επανεξέταση της καταστάσεως πριν από τη λήξη της περιόδου αυτής, ώστε να εκτιμηθούν οι συνέπειες αυτού του μέτρου ·

ότι το εν λόγω σύστημα βασίζεται κυρίως στην αρχή της εξισώσεως των καταβολών μεταξύ αποδόσεως και συνεισφοράς για κάθε περίοδο εμπορίας· ότι, εφ' οσον για μια περίοδο εμπορίας το άθροισμα των συνεισφορών που έχουν καταβληθεί δεν ισούται με το άθροισμα των γενομένων αποδόσεων, η διαφορά πρέπει να μεταφέρεται στο εξής σε μεταγενέστερη περίοδο εμπορίας· ότι η ανάλυση των σχετικών με το προς αναστολή σύστημα στοιχείων καταδεικνύει ότι υπάρχει πιθανότητα να προκύψει τέτοια διαφορά στην αρχή της εν λόγω αναστολής· ότι πρέπει για το λόγο αυτό να προβλεφθεί, υπό ορισμένες προϋποθέσεις, η μη εφαρμογή της αρχής αυτής στην προτιμησιακή ζάχαρη,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 8 του κανονισμού (ΕΟΚ) αριθ. 1785/81 προστίθεται η εξής παράγραφος:

«2α. Με την επιφύλαξη της εφαρμογής του άρθρου 12 όσον αφορά την προτιμησιακή ζάχαρη, η παράγραφος 2 δεν εφαρμόζεται για τη ζάχαρη αυτή κατά τις περιόδους εμπορίας 1982/83 έως 1984/85.

Κατά παρέκκλιση της αρχής της χρηματοδοτήσεως που αναφέρεται στην παράγραφο 1, για τον υπολογισμό του ποσού της συνεισφοράς που εφαρμόζεται στην εν λόγω ζάχαρη, το άθροισμα των προβλεψίμων αποδόσεων για την περίοδο εμπορίας 1985/86 μειώνεται κατά το μέχρι 2,045 εκατομμυρίων ECU τμήμα του αρνητικού υπολοίπου που προκύπτει στις 30 Ιουνίου 1982 από την εφαρμογή της παραγράφου 2 στην προτιμησιακή ζάχαρη.»

Άρθρο 2

Στο άρθρο 8 παράγραφος 4 του κανονισμού (ΕΟΚ) αριθ. 1785/81 προστίθεται το εξής σημείο:

«γ) προβαίνει πριν από την 1η Μαΐου 1985, με βάση έκθεση της Επιτροπής, στην εξέταση των συνεπειών της εφαρμογής της παραγράφου 2α και θεσπίζει ενδεχομένως τα αναγκαία μέτρα.»

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 16 Μαρτίου 1982.

Για το Συμβούλιο

Ο Πρόεδρος

P. de KEERSMAEKER

(1) ΕΕ αριθ. C 346 της 31. 12. 1981, σ. 5.

(2) ΕΕ αριθ. C 66 της 15. 3. 1982, σ. 110.

(3) ΕΕ αριθ. L 177 της 1. 7. 1981, σ. 4.

(4) ΕΕ αριθ. L 21 της 29. 1. 1982, σ. 1.

(5) ΕΕ αριθ. L 347 της 22. 12. 1980, σ. 144.

(6) ΕΕ αριθ. L 190 της 23. 7. 1975, σ. 36.

(7) ΕΕ αριθ. L 361 της 31. 12. 1980, σ. 1.